Document ID: 32011R1353

REGULAMENTUL DE PUNERE ÎN APLICARE (UE) NR. 1353/2011 AL COMISIEI
din 20 decembrie 2011
de modificare a Regulamentului (CE) nr. 883/2006 de stabilire a normelor de aplicare a Regulamentului (CE) nr. 1290/2005 al Consiliului în ceea ce privește ținerea evidenței conturilor de către agențiile de plăți, declarațiile de venituri și cheltuieli și condițiile de rambursare a cheltuielilor din FEGA și FEADR
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
întrucât:
(1)
Articolul 70 alineatul (4c) din Regulamentul (CE) nr. 1698/2005 al Consiliului din 20 septembrie 2005 privind sprijinul pentru dezvoltare rurală acordat din Fondul European Agricol pentru Dezvoltare Rurală (FEADR) (2) permite ca rata contribuției FEADR să fie majorată la maximum 95 % pentru statele membre care se confruntă cu dificultăți grave cu privire la stabilitatea lor financiară.
(2)
Pentru a permite statelor membre să beneficieze cât mai curând posibil de pe urma creșterii ratei de cofinanțare, regulile de calculare a contribuției Uniunii în contextul conturilor FEADR, prevăzute de Regulamentul (CE) nr. 883/2006 (3), trebuie adaptate cu aplicare imediată.
(3)
Prin urmare, Regulamentul (CE) nr. 883/2006 ar trebui modificat în consecință.
(4)
Măsurile prevăzute de prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
La articolul 17 alineatul (1) din Regulamentul (CE) nr. 883/2006 se adaugă următorul paragraf:
„Prin derogare de la primul paragraf, pentru programele de dezvoltare rurală modificate în conformitate cu articolul 70 alineatul (4c) din Regulamentul (CE) nr. 1698/2005 și în perioada în care se aplică derogarea la care se face referire la articolul 70 alineatul (4c) din regulamentul respectiv, contribuția Uniunii se calculează pe baza planului de finanțare în vigoare în ultima zi a perioadei de referință. Pentru ultima perioadă de referință în care se aplică derogarea la care se face referire la articolul 70 alineatul (4c) din Regulamentul (CE) nr. 1698/2005, în declarația de cheltuieli menționată la articolul 16 se indică separat cheltuielile efectuate înainte și după ce derogarea a încetat să se mai aplice. Contribuția Uniunii care urmează să fie plătită pentru aceste subperioade de referință se calculează pe baza planului de finanțare în vigoare pentru fiecare subperioadă de referință.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2011.

Labels: 15
19